b"\n_START_ARTICLE_\nPerzija\n_START_PARAGRAPH_\nP\xc3\xaarzija je dr\xc5\xbeava, ki so jo stari Perzijci osnovali pod kraljem Ahaimnesom (okoli 700 do 675 pr. n. \xc5\xa1t.) iz vladarske rodbine Ahemenidov. Njihovo priseljevanje iz evrazijskih step v Perzijo ali Iran se je za\xc4\x8delo \xc5\xbee v za\xc4\x8detku 1. tiso\xc4\x8dletja pr. n. \xc5\xa1t.\n_START_SECTION_\nPerzijska svetovna dr\xc5\xbeava\n_START_PARAGRAPH_\nPerzijski kralji so v 6. in 5. stoletju pr. n. \xc5\xa1t. ustanovili prvo svetovno dr\xc5\xbeavo, ki je segala od Egipta in Egejskega morja na zahodu do reke Ind na vzhodu. Perzijci pokorjenih ljudstev niso ve\xc4\x8d odpeljali v su\xc5\xbeenjstvo, kot je bilo takrat obi\xc4\x8dajno. Dovolili so jim \xc4\x8dastiti doma\xc4\x8de bogove, pustili so jim krajevno upravo, doma\xc4\x8de \xc5\xa1ege in navade in jim le nalo\xc5\xbeili visoke davke.\n_START_SECTION_\nPrenove Dareja I.\n_START_PARAGRAPH_\nNajve\xc4\x8dji razcvet je Perzija do\xc5\xbeivela pod kraljem Darejem I. Velikim (vladal 521-486. pr. n. \xc5\xa1t.). Z osvajanjem je dr\xc5\xbeavne meje raz\xc5\xa1iril do reke Ind, na zahodu pa do Egipta, Egejskega morja in spodnje Donave. Zaradi mo\xc4\x8di in bogastva so ga imenovali tudi 'kralj kraljev'. Znan je tudi po svojih prenovah, s katerimi je poenotil dr\xc5\xbeavo. Upravno jo je razdelil na 20 satrapij, ki so jim vladali satrapi, uvedel je uradni\xc5\xa1ki aparat z velikim vezirjem na \xc4\x8delu in dr\xc5\xbeavo povezal z izgradnjo cest ter po\xc5\xa1tnih postojank."